
Parlamentul  României

Camera  Deputaţilor
Comisia pentru sănătate şi familie   
Bucureşti, 21 iulie 2020  
Nr. 4c-10/255
R A P O R T  
asupra  propunerii legislative pentru modificarea și completarea art.12 din Legea nr.458/2002 privind calitatea apei  potabile
(Plx.116/2019)
În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond,  cu propunerea legislativă pentru modificarea și completarea art.12 din Legea nr.458/2002 privind calitatea apei potabile, trimisă cu adresa nr. Plx.116 din 11 martie 2019.
Senatul, în calitate de primă Cameră sesizată,  a respins  propunerea legislativă  în şedinţa din 6 martie 2019.
Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Cameră decizională.
La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.1220/19.12.2018), cu observaţii şi propuneri;
· avizul favorabil al Comisiei juridice, de disciplină și imunități (nr.4c-13/203/19.03.2019);
· avizul negativ al Comisiei pentru industrii și servicii (nr.4c-3/93/19.03.2019);

· avizul favorabil  al Comisiei pentru mediu și echilibru ecologic (nr.4c-8/111/20.03.2019);
· avizul favorabil  al Comisiei pentru agricultură, silvicultură, industrie alimentară și servicii specifice (nr.4c-5/215/10.04.2019);
· punctul de vedere negativ al Guvernului României (nr.879/DPSG/11.06.2019).

Propunerea legislativă are ca obiect de reglementare modificarea art.12 din Legea nr.458/2002, în sensul instituirii obligaţiei producătorilor de apă de înscriere a concentraţiei de nitraţi şi nitriţi pe etichetele sticlelor sau ale recipientelor în care este îmbuteliată apa potabilă.
Membrii Comisiei au examinat propunerea legislativă în şedinţa online din data de 21 iulie 2020. La lucrările comisiei au fost prezenţi 17 deputaţi din totalul de 19 membri.
În raport cu obiectul şi conţinutul său, propunerea legislativă face parte din categoria legilor ordinare. 

Raportul comisiei a fost adoptat cu unanimitate de voturi.

În urma finalizării dezbaterilor, membrii Comisiei pentru sănătate şi familie au  hotărât, cu unanimitate de voturi, respingerea propunerii legislative întrucât obiectivul Directivei 98/83/CE este ”de a proteja sănătatea umană împotriva efectelor nefaste ale contaminării apei destinate consumului uman, prin asigurarea salubrității și a purității acesteia” și nu doar pentru nitrați și nitriți.

Totodată, amabalarea și etichetarea apei potabile îmbuteliate, în vederea punerii pe piață trebuie să respecte prevederile Hotărârii Guvernului nr.106/2002 privind etichetarea alimentelor, cu modificările și completările ulterioare, și ale Ordinului ministrului sănătții nr.341/2007 pentru aprobarea Normelor de igienă și a Procedurii de notificare a apelor potabile îmbuteliate, altele decât apele minerale naturale sau decât apele de izvor, comercializate sub denumirea de apă de masă.
De asemenea, nivelurile prevăzute în legislația națională,  respectiv 50 mg/l pentru nitrați și 0,5 mg/l pentru nitriți pentru apa potabilă, au fost stabilite astfel încât să asigure protecția sănătății consumatorilor, indiferent de categoriile de vârstă.
            PREŞEDINTE,                                        SECRETAR,
    Conf.univ.dr.Florin BUICU                           VASS Levente

